Lørdag aften førte uforsigtighed ved friturestegning til udbrud af brand i en bygning på Hjørringvej i Østervrå. Det fortæller vagtchef hos Nordjyllands Politi, Bent Højgaard, til TV2 Nord. Politiet blev alarmeret klokken 23.48, og da beredskabet kom frem, var der allerede godt gang i ilden på 1. og 2. sal af en treetagers bygning. Ilden var så kraftig, at beredskabet ikke sendte røgdykkere ind, men udelukkende arbejdede udefra. I forbindelse med branden er en 31-årig beboer i bygningen blevet sigtet for brud på beredskabsloven. Den 31-årige havde gang i friturestegning i køkkengryderne, hvor ilden opstod. Den spredte sig hurtigt til både 1. og 2. sal. Ifølge Bent Højgaard bliver beredskabsloven brugt, hvis man har udvist uforsigtighed, der resulterer i udrykning af beredskabet. Hvilke præcise forhold, der har fået politiet til at benytte beredskabsloven overfor den 31-årige, kan politiet ikke oplyse nærmere. Nordjyllands Politi meddeler TV2 Nord, at den 31-årige nu kan se frem til en bøde for sin uforsigtighed.

Opsummering:
En 31-årig person er sigtet for brud på beredskabsloven, i forbindelse med en brand i Østervrå.